Skotte spreek spyt uit oor tifoon-sage | Netwerk24
Die Skotse Rugbyunie (SRU) het die boete aanvaar wat hom opgelê is en het "sy spyt uitgespreek" vir opmerkings deur sy verteenwoordigers oor die moontlike kansellering van sy kragmeting teen Japan in die afgelope Wêreldbeker-toernooi.
Japan se Kenki Fukuoka duik oor teen Skotland by die Wêreldbeker-toernooi in Japan. Foto: Getty Images
Dít volg nadat Wêreldrugby die Skotte met £70 000 beboet het nadat Mark Dodson, uitvoerende hoof van die SRU, met regsaksie gedreig het kort voordat die tifoon Hagibis Japan verlede maand getref het.
Dodson het daarop gesinspeel dat Nieu-Seeland anders hanteer sou word, indien hy homself in so 'n posisie sou bevind.
Daar was 'n moontlikheid dat Skotland se laaste groepwedstryd teen Japan afgestel sou word, wat die Skotte van die kans sou beroof om nog 'n plek in die uitspeelrondes te bespreek. Die wedstryd is toe wel beslis, met die Brave Blossoms wat met 28-21 gewen en Skotland buitendien uitgeskakel het.
Die SRU is verlede week in 'n onafhanklike verhoor skuldig bevind en behalwe vir die boete wat aan hom opgelê is, moes hy ook om verskoning vra.
Donderdag het Wêreldrugby in 'n verklaring gesê dat die SRU sy spyt oor die voorval uitgespreek het en dat die kwessie nou afgehandel is.
"Die SRU het ooreengekom om 'n donasie ter waarde van £70 000 aan Wêreldrugby te betaal. Daar sal geen verdere opmerkings oor die kwessie deur enige van die partye gemaak word nie."
Meer oor: Mark Dodson | Wêreldrugby | Boete | Japan | Skotse Rugbyunie | Wêreldbekerrugby | Tifoon Hagibis